text: Dreng fodrer ræv med hånden
  22 februar 2017 kl. 18.14
  Mia K. Kristiansen fra Jyderup var på Fanø og besøge sin søster, da en vild ræv kom helt tæt på familien og især nevøen Asbjørn.
  Mia K. Kristiansen og familien var i skoven, da en ræv nærmede sig lige så forsigtig.
  - Pludselig rendte den her ræv rundt. Vi havde mad, og den kom tættere og tættere på, fortæller Mia K. Kristiansen, der til dagligt bor i Jyderup, men var på ferie hos søsteren på Fanø, da episoden fandt sted.
  Til at begynde med var ræven varsom, men stille og roligt turde den komme helt tæt på.
  - Til sidst kom den helt hen til min nevø Asbjørn, som kunne håndfordre den, siger Mia K. Kristiansen.
  
  En særlig stund
  - Det var et helt fantastisk øjeblik.
  Nevøen Asbjørn, som man ser fodre ræven i videoen, var også svært begejstret efter mødet med det vilde dyr.
  - Han synes, det var helt vildt. Normalt ser man jo næsten kun ræve, når de ligger i vejkanten og er blevet kørt ned. Så det var helt vildt at se en i levendelive og så tæt på.
  
  Vær varsom med fodring
  Det er ikke ulovligt at fodre vilde ræve, fortæller biolog hos Danmarks Naturfredningsforening, Bo Håkansson.
  - Man må gerne fodre ræve, men hvis man befinder sig et sted, hvor der ofte kommer mange mennesker, er det ikke altid lige hensigtsmæssigt.
  Rævens lort kan nemlig være inficeret med æg fra en særlig bændelorm, som også kan angribe mennesker.
  - Så især, hvis det er et sted, hvor der kommer børn, skal man være varsom. Børn ved jo ikke altid, hvad der er lort, og hvad der er jord, siger Bo Håkansson.
  
  